UBERA ARANZETA (EH Bildu, 2019-02-21):
Berriozabal anderea, ez dut ulertzen zertara datorren halako erresumina. Ez dut ulertzen.
Begira, hemen bakoitzak tematu daiteke behin eta berriro eztabaidetan bakoitzak bere eredua zein den azpimarratzen, baina horrek ez garamatza inora ere ez. Egibar jaunak esaten duen bezala, errotondan bueltaka eta bitartean urteak galdu, eta azkenean XIX. mendeko hezkuntza sistema batekin XXI. mendeko gizarte bati erantzun ezinean. Horrela aurkitzen gara.
Pastor jauna, Berriozabal anderea, ni noizbait mutu ikusi nauzu? Zerbait ez baldin badaukat da ez daukadala hitz egiteko arazorik, bustitzeko arazorik, ez daukagu hor konplexurik. Guk parte hartu genuen, guk baloratu genuen, guk eztabaidatu genuen. Hori bai, guk ez genuen bozkatu.
Nik ez daukat gaitasunik 20 minututan hezkuntza osoaren egoera baten aurrean horri erantzun bat emateko. Iruditzen zait gauza askoz ere serioagoa dela, beste erantzukizun politiko bat eskatzen duela eta beste ardura batekin jokatu behar dela. Agian ez gara prest egongo eta nire akatsa izango da, baina goiz batetan? Goiz batetan hezkuntza sistemaren egoera oso bati erantzun? Mesedez. Eta hemen, nola eman zen prozesua? Nola eman zen prozesua? Ez zuten hezkuntzako eragileek parte hartu. Hartu zuten hezkuntzako norbanakoak, herritarren ordezkariekin ere ez zen elkarrizketarik egon, ez zen balorazio bat egin ere indarrean den markoaren inguruan. Oinarrizkoa, ez? Zerrek funtzionatu du? Zer ez? Zer gabezia dago? Iruditzen zaigu hasteko minimoa dela.
Begira, guk ez dugu txeke zuririk emango, guk ardura politikoa jokatuko dugu. Guk parte hartu nahi dugu. Guk beste lanketa bat egitea proposatzen dugu. Baina guk ez dugu nahi bakarrik guk parte hartzea eta alderdi politikoak parte hartzea; guk nahi dugu hezkuntza komunitate osoa, ez zati batek, osoa, gizarte ekimenekoak, ikastolak, eragileak, sindikatuak, gurasoak, guztiak. Guztiak. Eta guztiak hartzen ditugu kontutan, guztiak beharrezkoak ditugulako.
Begira, eta gero zuek ez baduzue parte hartu nahi, Pastor jauna, zilegitasun osoa duzue, eskubide osoa duzue, ba EAJk ekartzen dizuena sukaldatuta irensteko, eskubide osoa daukazue horretarako, baina gu horretarako ez gaude prest. Guk parte hartu nahi dugu, oso gauza serio baten aurrean gaudelako.
Eta begira, Bengoechea andrea, bai, hezkuntzan agerraldi asko izan ditugu. Agerraldiekin badakizu zer gertatzen den? Eskatu nituen ez dakit zenbat agerraldi hizkuntza ereduaren trataeraren inguruan. Saiatzen ari naiz bide desberdinetatik guztion artean idatziz batzordeak txosten bat egiteko. Ez dago modurik. Ez dago modurik. Orduan, non geratzen da gure lana? Nik lana egin nahi dut, ondo egin nahi dut, hurrengo etorriko direnak ere oinarri bat izateko eta denbora ez galtzeko. Bai.
Orduan, diagnostiko konpartitua ez du esan nahi denean ados egongo garenik, garbi esan dut, adostasunak, desadostasunak identifikatu. Eta gainera, diagnostikoa ikusten dugu egunerokoan. Esango nuke ia mundu guztia ados dagoela, mundu guztia. Desadostasuna datoz gero horri nola aurre egiten diogun neurrietan, baina identifikatuko ditugu adostasunak eta desadostasunak? Baina has gaitezen, ez?
Lanketa sakona eskatzen du hezkuntzak. Begira, egoera oso konplexua daukagu, oso-oso konplexua. Heziberriren garapenetik, LOMCEren aplikaziora pasa gara. Langileen sektorean etengabeko gatazkak, segregazioa areagotzen ari da, aukera berdintasuna galtzen ari da, bi abiadurako hezkuntza sistema egonkortzen eta sakontzen ari da, euskararen gaitasunean emaitza gero eta kaskarragoak dira, ebaluazioan gero eta zaplastako handiagoak, Herenegun programa bertan bera utzi behar izan duzue, orain zatozte eskola jantokien proposamen batekin, inork ikusten ez duena eta esaten digu Berriozabal andreak eskumenen defentsan ari direla, iparra dutela.
Iparra duzue? Zuen eskumenen defentsan ari zarete? Norekin egiten ari zarete akordioa? Norekin egin zenuten ustezko sasiakordioari? Ea Alderdi Popularrarekin. Atzo Senatuan bertan Gernikako Estatutua indargabetzea proposatu zuen horrekin, transferentziak eman nahi ez dituen horrekin, LOMCE indarrean sartzen duen horrekin, gure hizkuntza erasotzen duen horrekin.
Eta hori da gure eskumenak defendatzea, gure hezkuntza defendatzea eta gure gizartea defendatzea? Hori da zuen iparra? Zuen iparra hori bada, gurekin ez kontatu, zeren hori ez da gure iparrorratza. Hori ez da iparrorratza.
Eta hemen, gu prest egon gaitezke mundu guztiarekin hitz egiteko, baita Alderdi Popularrarekin ere, baina hezkuntzak eskatzen du bestelako hausnarketa bat. Eskatzen du serio hartzea, gure gizartea serio hartzea eta herritar guztiei merezi duten eta guztiok merezi dugun aukera berdintasuna emateko bere bizitza proiektua eraikitzeko. Eta ikusi zer panorama daukagun. Egoera oso konplexua da. Etxe barruan eta etxe kanpotik datorkigun eraso guztia.
Beraz, iparrorratza ondo findu behar dugu. Orduan, hemen bakoitzak ikusiko ditu zein erabakiak hartzen dituen. Baina hemen, minimo minimoa da, minimo minimoa da hezkuntza komunitatea entzun eta kontutan hartzea.
Eta hezkuntza komunitatea ere eskutik joatea guztiekin, osotasun guztiekin...